Mirela Sabina Ene este fizician, cercetător în științele creierului. Mirela Sabina Ene vinde haine de copilași la un mall din București. Asta n-ar fi o problemă, e normal ca cineva să muncească pentru a se întreține. Anormal e că salariul de 400 de RON pe care-l primește pentru a analiza un țesut cerebral patologic e mai mic decât simbria alocată întru specializarea în bodyuri, chiloți și dresuri. Când se înălțase copăcel, prinse a răspunde cu ”Doctoriță” la sâcâitoarea întrebare: ”Mirela, ce vrei să te faci când vei fi mare?” Asta dorea, să salveze oamenii. A ajuns la Universitatea din fața statuilor, la Facultatea de Fizică, una grea. S-a tras spre cercetare în științele creierului, ceva ce sună cam neprietenos pentru o domnișoară. WOW, pentru cei din afară este, însă, cool, Cercetător Fizician. Înăuntru, însă, nu e la fel. Când au chemat-o să-i comunice salariul pentru jumătatea de normă, a zis că poate e bășcălie: 400 RON. Atât putea medicina noastră, cercetarea noastră, să ofere. Nițel sub 100 de euro la fiecare 30 de zile...





S-a tras spre un magazin de îmbrăcăminte pentru copilași, patronat de cel mai bogat om din lume. S-a băgat acolo mai pe seară, dimineața trebuie să calculeze adâncimea exactă prin care chirurgul va introduce un electrod în cutia craniană, pentru a localiza o leziune epileptică. Patru ani de facultate plus doi de master. Vorba bagabonților din Centrul Vechi: ”Păi dacă nu i-a plăcut școala din prima?”

Îți poate vorbi ore în șir despre ”Boala neagră”, despre marele Iului Cezar, care se pare că a avut epilepsie, despre bromura de potasiu, cu care s-au făcut primele tratamente moderne, despre fenobarbital...Mirela Sabina Ene nu se plânge. E în firea lucrurilor ca omul să muncească pentru a se întreține. Plus că jobul din a doua parte a zilei chiar e plăcut: ajuți un tătic nepriceput să ”lipească” un pantofior de culoarea unei curele ori o mămică să asorteze dresurile cu cămașa. Problema nu-i aici. Poate ”găti” pentru operație un echipament super-performat, iar ceva mai pe seară, după ce a parcat un tricou de 5-6 ani pe un umeraș, poate ajuta un prichindel de clasa zero să se ”gătească” pentru a doua zi. Nepotrivirea e că la final de lună părăsește Mall-ul cu mai mulți bani decât atunci când stinge becul din încăperea pe care scrie ”Investigație Electroencefalografică”.